﻿

На основу члана 8. Закона о буџету Републике Србије за 2022. годину („Службени гласник РС”, број 110/21), а у вези са одредбама Закона о безбедности саобраћаја на путевима („Службени гласник РС”, бр. 41/09, 53/10, 101/11, 32/13 - УС, 55/14, 96/15 - др. закон, 9/16 - УС, 24/18, 41/18, 41/18 - др. закон, 87/18, 23/19 и 128/20 – др. закон) и Закона о контроли државне помоћи („Службени гласник РС”, број 73/19) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

О УСЛОВИМА И НАЧИНУ СПРОВОЂЕЊА СУБВЕНЦИОНИСАНЕ ДОДЕЛЕ ЗАШТИТНИХ РАМОВА ЗА УПОТРЕБЉАВАНИ ТРАКТОР

Члан 1.

Овом уредбом утврђују се услови и начин спровођења субвенционисане доделезаштитних рамова за употребљавани трактор који се у саобраћају користи без заштитне кабине или рама, власницима или корисницима трактора регистрованих у Републици Србији, у циљу унапређења безбедности саобраћаја на путевима.

Под заштитним рамом у смислу ове уредбе сматра се део трактора који служи да заштити возача од повреде у случају да се трактор преврне.

Члан 2.

Право на субвенционисану доделу заштитног рама имају правна лица, предузетници и физичка лица који су власници или корисници трактора регистрованих у Републици Србији.

Члан 3.

Субвенционисана додела заштитног рама спроводиће се три календарске године од дана почетка примене ове уредбе.

Члан 4.

Укупна расположива средства за реализацију субвенционисане набавке заштитног рама у 2022. години, обезбеђена су Законом о буџету Републике Србије за 2022. годину („Службени гласник РС”, број 110/21) на Разделу 22 програм 0701 функција 450, програмска активност/пројекат 0001, економска класификација 454 – Министарство грађевинарства, саобраћаја и инфраструктуре у висини од 125.000.000 динара.

Члан 5.

Субвенционисана додела заштитног рама спроводи се исплатом износа до 27.000 динара на име плаћања у целини купопродајне цене новог заштитног рама изабраном произвођачу заштитног рама,а у коју је урачунат и транспорт до места за испитивање возила које је најближе кориснику субвенције, као и исплатом износа од 7.000 динара на име плаћања поступка испитивања преправке трактора овлашћеним правним лицима за испитивање возила.

Одобрена средства субвенција уплаћиваће се изабраним произвођачима заштитног рама и овлашћеним правним лицима за испитивање возила, на посебне наменске динарске рачуне које ће Министарство финансија – Управа за трезор за ове потребе отворити на њихов захтев.

Члан 6.

Захтев за субвенционисану доделу заштитног рама у складу са овом уредбом подноси се Агенцији за безбедност саобраћаја (у даљем тексту: Агенција) у затвореној коверти, на адресу: Агенцији за безбедност саобраћаја, Булевар Михаила Пупина 2, 11070 Нови Београд, са назнаком:,,Захтев за субвенционисану доделу новог заштитног рама”.

Јавни позив за подношење захтева из става 1. овог члана објављује се на званичној интернет презентацији Агенције - [www.abs.gov.rs](http://www.abs.gov.rs).

Редослед остваривања права на додељивање субвенције утврђује се према времену пријема потпуног захтева.

Захтев се сматра потпуним на дан када се прибави сва потребна документација, и то:

1) подаци о подносиоцу захтева:

(1) за правна лица и предузетнике – назив и седиште, матични број и ПИБ , Извод из Регистра привредних субјеката код Агенције за привредне регистре, име и презиме лица овлашћеног за заступање, име и презиме, број телефона и е-мејл адресу контакт особе;

(2) за физичка лица – име и презиме, адресу становања, ЈМБГ, контакт телефон и е-мејл;

2) потврдa да против правног лица није покренут претходни стечајни поступак, реорганизација, стечај или ликвидација, у складу са прописима којим се уређују стечај и ликвидација и да није покренут поступак принудне ликвидације у складу са законом којим се уређује правни положај привредних друштава и других облика организовања;

3) потврдa да правно лице или предузетник нема правоснажну судску или управну меру забране обављања делатности или осуду због привредног преступа;

4) доказ да је правно лице или предузетник измирио све доспеле обавезе по основу јавних прихода, односно да је закључио споразум о репрограму о исплати пореског дуга, с тим да укупан износ пореског дуга по споразуму о репрограму о исплати пореског дуга не може да износи више од 500.000 динара на дан подношења захтева, као и доказ да обавезе по репрограму о исплати пореског дуга измирује редовно, односно да нема неизмирених обавеза по репрограму о исплати пореског дуга на дан подношења захтева;

5) потврдa да је физичко лице измирило све обавезе по основу пореза на имовину;

6) саобраћајна дозвола и фотографија (предња страна) трактора за који се додељује заштитни рам;

7) за правна лица – оверени ОП образац лица овлашћеног за заступање.

Потврде које се достављају уз захтев за субвенционисану доделу заштитног рама не могу бити старије од 30 дана од дана подношења захтева.

Сва документа која се достављају уз захтев морају да гласе на подносиоца захтева и прилажу се у оригиналу или овереној копији, ако овoм уредбом није прописано другачије.

Подаци из службених евиденција из става 4. тачка 1) подтачка (1) и тач. 2)–6) овог члана, прибављају се у складу са чл. 9. и 103. Закона о општем управном поступку („Службени гласник РС”, бр. 18/16 и 95/18 – аутентично тумачење), осим ако странка изричито изјави да ће те податке прибавити сама достављањем изјаве која је прописана у Прилогу 1. ове уредбе и чини њен саставни део.

Непотпуни захтеви, односно захтеви уз које није достављена документација из става 4. овог члана неће се разматрати.

Захтев из става 1. овог члана подноси се на Обрасцу 1. или на Обрасцу 2, који су одштампани уз ову уредбу и чине њен саставни део.

Члан 7.

Ако је захтев потпун, по редоследу остваривања права на додељивање субвенције, Агенција доноси решење којим се правном лицу, предузетнику или физичком лицу одобрава субвенционисана додела заштитног рама.

Члан 8.

Агенција саставља листу уредно поднетих захтева на основу којих је издала решења из члана 7. ове уредбе.

Члан 9.

Агенција доставља изабраном произвођачу заштитног рама укупан број заштитних рамова који су потребни да се произведу.

Изабрани произвођач врши производњу заштитног рама у складу са техничком документацијом за производњу универзалног заштитног рама Агенције.

Изабрани произвођач је дужан да заштитни рам произведе у року који не може бити дужи од три месеца од дана закључења уговора.

Изабрани произвођач је дужан да за све произведене рамове обезбеди складишни простор и изврши њихово складиштење у року од годину дана од завршетка производње, као и да исте транспортује до места за испитивање возила које је најближе кориснику субвенције, а према спецификацији и динамици које ће му Агенција сукцесивно достављати.

Члан 10.

Агенција утврђује услове за расписивање јавног позива за избор произвођача заштитних рамова и расписује јавни позив.

Агенција јавни позив расписује тек пошто претходно прибави сагласност министарства надлежног за послове саобраћаја ( у даљем тексту: Министарство) на предложене услове и начин доказивања истих.

Члан 11.

Власник или корисник употребљаваног трактора са уграђеним заштитним рамом се ослобађа трошкова обраде документације за испитивање возила и трошкова издавања уверења, који су прописани Уредбом о ценама услуга које врши Агенција за безбедност саобраћаја („Службени гласник РС”, број 83/21).

Члан 12.

Захтеви за субвенционисану доделу заштитног рама подносе се Агенцији закључно са 30. новембром 2022. године за текућу годину.

Агенција врши субвенционисану доделу заштитног рама по пристиглим, потпуним захтевима, до висине укупно расположивих средстава за реализацију субвенционисане набавке заштитног рама у 2022. години, у складу са чланом 4. ове уредбе.

Поступак субвенционисане доделе заштитног рама се прекида ако висина опредељених средстава субвенција у текућој години није довољна за одобравање свих уредно предатих захтева у тој години.

У случају да су средства субвенција искоришћена пре истека календарске године, Агенција на својој интернет страници о томе обавештaва заинтересоване стране по добијању сагласности Министарства, а поступак доделе субвенција се прекида.

Поступак доделе субвенција се наставља након што се обезбеде буџетска средства.

Члан 13.

Агенција доставља Министарству списак произведених заштитних рамова са уписаним серијским бројем које је Агенцији доставио изабрани произвођач за текућу годину, као и укупну висину средстава коју је потребно уплатити изабраном произвођачу.

Агенција доставља Министарству списак овлашћених правних лица за испитивање возила која су спровела поступак испитивања уграђених заштитних рамова на тракторе за текућу годину, као и списак који садржи укупан број спроведених поступака испитивања уграђених заштитних рамова за тракторе по овлашћеном правном лицу и укупну висину средстава коју је потребно уплатити по овлашћеном правном лицу.

На основу списка из ст. 1. и 2. овог члана, Министарство врши уплату средстава на рачун произвођача заштитних рамова и овлашћених правних лица за испитивање возила, за текућу годину.

Члан 14.

Ова уредба ступа на снагу осмог дана од дана објављивања у „Службеном гласнику Републике Србије”, а примењује се до 31. децембра 2022. године.

05 Број: 110-7161/2022-2

У Београду, 16. септембра 2022. године

В Л А Д А

ПРЕДСЕДНИК

Ана Брнабић, с.р.